مغربی بنگال کی وزیرا علیٰ :

مرکزی حکومت تقسیم کی سیاست کررہی ہے

ہندوستان کی ریاست مغربی بنگال کی وزیرا علیٰ نے کہا ہے کہ فرقہ وارانہ تشدد کے پیچھے بی جے پی کا ہاتھ ہے ۔

خبر کا کوڈ: ۴۲۸۹۴۹

تاریخ: ۱۱ مهر ۲۰۱۷ - ۱۳:۰۳

رسا نیوز ایجنسی کی رپورٹ کے مطابق ہندوستان کی ریاست مغربی بنگال کی وزیرا علیٰ ممتا بنرجی نے مرکزی حکومت پر الزام عاید کیا ہے کہ ریاست میں فرقہ وارانہ ہم آہنگی کے ماحول کو نقصان پہنچانے کے لئے مرکز نے بین الاقوامی سرحدوں سے غیر ملکیوں کو اسمگلنگ کرنا شروع کردیا ہے ۔

ممتا بنرجی نے کہا کہ بین الاقوامی سرحدوں کی نگرانی کرنے کی ذمہ داری مرکزی حکومت کی ہے مگرحکومت نے اسے کھول دیا ہے تاکہ باہرسے یہاں آکر فرقہ وارانہ ہم آہنگی کے ماحول کو نقصان پہنچائیں ۔

ایک پروگرام میں وزیراعلیٰ ممتا بنرجی نے کہا کہ عدالت کی ہدایت کے باوجود مرکزی حکومت نے دارجلنگ میں فورسزکی تعیناتی میں کوئی مدد نہیں کی ۔

وزیر اعلیٰ نے کہا کہ ہم نے کبھی بھی تقسیم کی سیاست قبول نہیں کی مگر مرکزی حکومت تقسیم کی سیاست کررہی ہے۔

انہوں نے کہا کہ اس کے پیچھے بی جے پی کا ہاتھ ہے مگر انہیں معلوم ہونا چاہیے کہ بنگال کو تقسیم کرنا کوئی آسان ٹاسک نہیں ہے ۔

ممتا بنرجی نے کہا کہ بی جے پی نے سوشل میڈیا پر جعلی تصویریں پوسٹ کرکے بنگال میں فرقہ وارانہ فسادات برپاکرنے کی کوشش کی ہے ۔

دوسری جانب نوبل انعام یافتہ امرتیہ سین نے مغربی بنگال میں فرقہ وارانہ فسادات پر تشویش کا اظہار کرتے ہوئے کہا ہے کہ بنگال میں جو صورت حال رونما ہورہی ہے وہ بہت ہی بھیانک ہے جب کہ بنگال فرقہ وارانہ یکجہتی کا ہمیشہ سے گہوارہ رہا ہے ۔

امرتیہ سین نے کہا کہ بنگال میں فرقہ واریت کے واقعات اس لیے رونما ہورہے ہیں کیوں کہ کوئی انہیں ہوا دے رہا ہے یہاں امن کے ساتھ ہندو مسلم ساتھ رہتے رہے ہیں ۔/۹۸۹/ف۹۴۰/